इंदौर: मध्यप्रदेश में सत्तारूढ़ भाजपा का चुनावी शंखनाद करते हुए पार्टी के राष्ट्रीय अध्यक्ष अमित शाह ने देश की सुरक्षा, घुसपैठियों की समस्या और किसानों की स्थिति जैसे मुद्दों को लेकर कांग्रेस की पूर्ववर्ती सरकारों पर शनिवार को जोरदार हमला बोला. उन्होंने कहा कि कांग्रेस अध्यक्ष राहुल गांधी प्रधानमंत्री नरेंद्र मोदी से उनकी सरकार के कार्यों के बारे में सवाल करने के बजाय सत्ता के शीर्ष पर रहीं अपनी चार पीढ़ियों के काम-काज का हिसाब दें. शाह ने यहां दशहरा मैदान में भाजपा के कार्यकर्ता सम्मेलन में कहा, “राहुल आगामी विधानसभा चुनावों के मद्देनजर मध्यप्रदेश, छत्तीसगढ़ और राजस्थान के गांव-गांव में घूमकर प्रधानमंत्री से सवाल कर रहे हैं कि उनकी सरकार ने पिछले साढ़े चार साल में क्या किया है? हमें आपको (कांग्रेस अध्यक्ष) जवाब देने की जरूरत नहीं है. लेकिन देश की जनता आपसे (कांग्रेस अध्यक्ष) आपकी चार पीढ़ियों का हिसाब मांग रही है.”